Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 843/11/5511	Žilina, 5.3.2012
EEČ : 2-43-89-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Žilina
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
     Dňa 20.08.2011 o 13.40 h viedol po ceste II/507 v katastri obce Divinka, okr. XXXXX, pánsky bicykel zn. ALPHA A7PRO v smere jazdy od obce Marček do obce Divinka, pričom v km 217,60 bez znamenia o zmene smeru jazdy náhle odbočil vľavo, mimo cesty, čím vošiel do jazdnej dráhy motocykla zn. HONDA VT750C, evidenčného čísla XXXXX ktorý v tom čase už začal úkon predchádzania vľavo, v dôsledku čoho došlo k zrážke medzi motocyklom a bicyklom, pri ktorej vodič motocykla - XXXXX utrpel vykĺbenie ramenného kĺbu vľavo, odreniny oblasti stehna a predkolenia vľavo, ktoré zranenia si vyžiadali práceneschopnosť v trvaní najmenej 4 týždne,
      pričom účastník cestnej premávky ml. XXXXX svojim konaním porušil ustanovenie § 19 ods. 1 zákona č. 8/2009  Z. z. o cestnej premávke
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Policajný orgán ODI, PZ XXXXX uznesením pod sp. zn. ORP-78/DI-ZA-2011 zo dňa 16.09. 2011 vzniesol podľa § 206 ods. 1 Tr. por. obvinenie ml. XXXXX   pre trestný čin ublíženia na zdraví podľa § 158 Tr. zák. na tom skutkovom základe, ako je uvedené vo výrokovej časti tohto uznesenia. 

	V priebehu prípravného konania sa obv. ml. XXXXX v plnom rozsahu priznal k spáchanému skutku, ktorý  je mu kladený za vinu. S poškodeným uzavrel dohodu o náhrade škody. 

	Poškodený XXXXX súhlasil s dohodou o náhrade škody.

	Preskúmaním predmetného spisového materiálu som zistil, že obv. ml. XXXXX v mieste trvalého bydliska nebol prejednávaný pre priestupky. Podľa odpisu z registra trestov GP SR doposiaľ nebol súdom odsúdený. V evidenčnej karte vodiča nemá  záznam.

	Konštatujem, že v predmetnej veci ide o konanie o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, obvinený s podmienečným zastavením trestného stíhania súhlasí a vykonal všetky úkony smerujúce k náhrade škody. Týmto boli splnené všetky zákonné podmienky pre podmienečné zastavenie trestného stíhania. Skúšobnú dobu obv. ml. XXXXX  pri podmienečnom zastavení jeho trestného stíhania určujem v trvaní 1 (jeden) rok, pričom táto začína plynúť dňom právoplatnosti tohto uznesenia.

	Vzhľadom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor